CELEX: 32015D0546
Language: ro
Date: 2015-03-31 00:00:00
Title: Decizia de punere în aplicare (UE) 2015/546 a Comisiei din 31 martie 2015 privind autorizarea extinderii utilizării uleiului bogat în DHA și EPA, extras din microalga Schizochytrium sp., ca ingredient alimentar nou conform Regulamentului (CE) nr. 258/97 al Parlamentului European și al Consiliului [notificată cu numărul C(2015) 2083]

2.4.2015   
            
            
               RO
            
            
               Jurnalul Oficial al Uniunii Europene
            
            
               L 90/11
            
         DECIZIA DE PUNERE ÎN APLICARE (UE) 2015/546 A COMISIEI
   din 31 martie 2015
   privind autorizarea extinderii utilizării uleiului bogat în DHA și EPA, extras din microalga Schizochytrium sp., ca ingredient alimentar nou conform Regulamentului (CE) nr. 258/97 al Parlamentului European și al Consiliului
   
      
         [notificată cu numărul C(2015) 2083]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La 6 iulie 2012, autoritățile competente din Regatul Unit au autorizat, în conformitate cu Regulamentul (CE) nr. 258/97, introducerea pe piață a uleiului bogat în acid docosahexaenoic (DHA) și acid eicosapentaenoic (EPA), extras din microalga Schizochytrium sp. ca ingredient alimentar nou, destinat a fi utilizat în anumite produse alimentare.
            
         
               (2)
            
            
               La 19 noiembrie 2012, societatea DSM Nutritional Products a înaintat autorităților competente din Regatul Unit o cerere de extindere a utilizării uleiului bogat în DHA și EPA, extras din microalga Schizochytrium sp., ca ingredient alimentar nou.
            
         
               (3)
            
            
               La 29 aprilie 2013, organismul responsabil cu evaluarea produselor alimentare din Regatul Unit a emis raportul său de evaluare inițială. În raportul respectiv, organismul a ajuns la concluzia că extinderea utilizării acestui ulei de alge îndeplinește criteriile privind alimentele noi, prevăzute la articolul 3 alineatul (1) din Regulamentul (CE) nr. 258/97.
            
         
               (4)
            
            
               La data de 9 iulie 2013, Comisia a transmis raportul privind evaluarea inițială celorlalte state membre.
            
         
               (5)
            
            
               În termenul de 60 de zile prevăzut la articolul 6 alineatul (4) primul paragraf din Regulamentul (CE) nr. 258/97 au fost prezentate obiecții motivate.
            
         
               (6)
            
            
               La 25 martie 2014, Comisia a consultat Autoritatea Europeană pentru Siguranța Alimentară (EFSA), solicitându-i să efectueze o evaluare suplimentară a extinderii utilizării uleiului bogat în DHA și EPA, extras din microalga Schizochytrium sp., ca ingredient alimentar nou în conformitate cu Regulamentul (CE) nr. 258/97.
            
         
               (7)
            
            
               La 18 septembrie 2014, EFSA a adoptat un aviz științific privind extinderea utilizării uleiului bogat în DHA și EPA, extras din microalga Schizochytrium sp. ca ingredient alimentar nou (2), concluzionând că acesta este sigur, pentru utilizările și în dozele propuse.
            
         
               (8)
            
            
               Avizul respectiv oferă suficiente motive pentru a stabili că, în utilizările și dozele propuse, uleiul bogat în DHA și EPA, extras din microalga Schizochytrium sp., respectă criteriile prevăzute la articolul 3 alineatul (1) din Regulamentul (CE) nr. 258/97.
            
         
               (9)
            
            
               Directiva 2002/46/CE a Parlamentului European și a Consiliului (3) stabilește cerințe privind suplimentele alimentare. Utilizarea uleiului bogat în DHA și EPA, extras din microalga Schizochytrium sp., ar trebui să fie autorizată fără a aduce atingere cerințelor acestei directive.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Uleiul bogat în DHA și EPA, extras din microalga Schizochytrium sp., conform cu specificațiile din anexa I, poate fi introdus pe piața Uniunii ca ingredient alimentar nou, pentru utilizările definite și la nivelul maxim stabilit în anexa II, fără a aduce atingere dispozițiilor Directivei 2002/46/CE.
   Articolul 2
   Denumirea specificată pe eticheta produselor alimentare care conțin uleiul bogat în DHA și EPA, extras din microalga Schizochytrium sp., autorizat prin prezenta decizie, este „ulei bogat în DHA și EPA, extras din microalga Schizochytrium sp.”
   Articolul 3
   Prezenta decizie se adresează societății DSM Nutritional Products, 6480 Dobbin Road, Columbia, MD 21045, SUA.
   
      Adoptată la Bruxelles, 31 martie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  EFSA Journal 2014; 12(10):3843.
   
      (3)  Directiva 2002/46/CE a Parlamentului European și a Consiliului din 10 iunie 2002 referitoare la apropierea legislațiilor statelor membre privind suplimentele alimentare (JO L 183, 12.7.2002, p. 51).
   
      ANEXA I
      
         Specificația uleiului bogat în acid docosahexaenoic (DHA) și acid eicosapentaenoic (EPA), extras din microalga Schizochytrium sp.
      
      
                  Test
               
               
                  Specificație
               
            
                  Indice de aciditate
               
               
                  Maximum 0,5 mg KOH/g
               
            
                  Indice de peroxid (IP)
               
               
                  Maximum 5 meq/kg ulei
               
            
                  Umiditate și materii volatile
               
               
                  Maximum 0,05 %
               
            
                  Substanțe nesaponificabile
               
               
                  Maximum 4,5 %
               
            
                  Acizi grași trans
               
               
                  Maximum 1,0 %
               
            
                  Conținut de DHA
               
               
                  Minimum 22,5 %
               
            
                  Conținut de EPA
               
               
                  Minimum 10 %
               
            
   
      ANEXA II
      
         Utilizări autorizate ale uleiului bogat în acid docosahexaenoic (DHA) și acid eicosapentaenoic (EPA), extras din microalga Schizochytrium sp.
      
      
                  Categoria de alimente
               
               
                  Nivel maxim de utilizare a DHA și EPA (mg/zi)
               
            
                  Suplimente alimentare
               
               
                  3 000 mg conform recomandării producătorului, pentru populația adultă, cu excepția femeilor însărcinate și a celor care alăptează